Waqt l-aħħar bejgħ tal-offerti, il-162 tunnellata li kien fadal ta' trab tal-ħalib xkumat minn ammont totali oriġinali ta' 380,000 tunnellata inbiegħu bħala stokks pubbliċi, biex b'hekk l-istokks totali li l-Kummissjoni xtrat u mmaniġġjat issa tbattlu kompletament. Wara l-kriżi tas-suq tal-prodotti tal-ħalib li laqtet lill-produtturi tal-UE bi prezzijiet aktar baxxi fl-2015–2016, bejn l-2015 u l-2017 il-Kummissjoni Ewropea xtrat total ta' 380,000 tunnellata ta' trab tal-ħalib xkumat permezz ta' intervent pubbliku. L-għan kien li tgħin biex is-suq jistabbilizza u li ssostni d-dħul tal-bdiewa. Minn tmiem l-2016, il-Kummissjoni fetħet proċess ta' sejħiet għall-offerti pubbliċi darba fix-xahar u iktar tard darbtejn fix-xahar sabiex tbigħ il-prodotti lura fis-suq b'attenzjoni u mingħajr ma tħarbtu. Il-Kummissarju għall-Agrikultura u l-Iżvilupp Rurali, Phil Hogan, qal: “Mal-bejgħ tal-aħħar stokks pubbliċi tat-trab tal-ħalib xkumat illum qed jingħalaq kapitlu. Id-disponiment tal-istokk, li ma ħalla l-ebda impatt fuq il-prezz tat-trab tal-ħalib xkumat, huwa rebħa żgħira għall-paċenzja u t-tmexxija prudenti tal-Kummissjoni fil-proċess kollu mill-2015. Ir-riżultati tal-azzjonijiet tal-Kummissjoni sarrfu fi prezzijiet ogħla u suq stabbli. Għal darb'oħra, il-Kummissjoni Ewropea wriet impenn, appoġġ u solidarjetà mal-bdiewa Ewropej fi żminijiet ta' kriżi. Dan huwa xhieda wkoll tal-ħtieġa u tal-effiċjenza tal-istrumenti tal-Politika Agrikola Komuni. L-għodod adattati servew ta' xibka ta' sikurezza vitali fi żmien ta' tfixkil sinifikanti fis-suq u l-implimentazzjoni xierqa u f'waqqitha tagħhom għenet biex tiżgura l-vijabbiltà ta' mijiet ta' eluf ta' raħħala Ewropej.” Sentejn u nofs wara l-ewwel sejħa għall-offerti lill-pubbliku, l-istokks pubbliċi issa huma battala u l-prezz tal-ħalib ogħla b'mod sostanzjali minn 26 ċenteżmu kull kilo fis-sajf 2016 għal 34 ċenteżmu kull kilo f'Mejju 2019. Id-dettalji tal-proċess tal-offerta huma ddokumentati online b'mod sħiħ fil-portal tal-Osservatorju tas-Suq tal-Ħalib Bil-bejgħ tal-lum ta' 162 tunnellata, ma fadal ebda trab tal-ħalib xkumat mit-380,000 tunnellata oriġinali, u l-14-il Stat Membru li kienu qed jaħżnu t-trab tal-ħalib xkumat f'isem il-Kummissjoni rnexxielhom ibattlu l-istokk tagħhom. Għal Aktar Informazzjoni L-iskeda ta' Informazzjoni “Managing the EU dairy market 2014-2019” Ħarsa ġenerali lejn il-ħażniet u l-offerti L-Osservatorju tas-Suq tal-Ħalib